વાત છે સને ૧૯૯૨ની. ત્યારે તેણે તેના ચાહકોને સંતોષ થાય તેવી કારકિર્દી સાથે ક્રિકેટમાંથી સંન્યાસ લીધો. કુલ ૩૮૦૭ રનોના જુમલા સાથે ૩૬૨ વિકેટો લઈ, પાકિસ્તાનના સામાજિક અને જાહેરજીવનનાં કાર્યોમાં ફિલ્ડિંગ અને બેટિંગના દાવ શરૃ કરી દીધા. તેમનું પ્રથમ કાર્ય તેની ‘મા’ શૌકત ખાતૂનની સ્મૃતિમાં પાકિસ્તાનમાં કૅન્સર હૉસ્પિટલનું નિર્માણ કર્યું જે માનું ઋણ ચૂકવવા અને માની દુઆ ઈમરાનને બાકી જિંદગીમાં શકુન આપતી રહે. ઈમરાન ખાનનાં માતાજી શૌકત ખાતૂન સૂફી સંત પીર રોશનમાં આસ્થા ધરાવતાં. પાકિસ્તાનમાં ઉત્તર-પશ્ચિમી પ્રદેશમાં વજીરિસ્તાનમાં પીર રોશનની દરગાહ છે જ્યાં આજે પણ હજારોની સંખ્યામાં મુસ્લિમ સમાજના શ્રદ્ધાળુઓ આવે છે. પિતા સિવિલ એન્જિનિયરના વ્યાવસાયિક કારોબારની સાથે જમીનદારીનોે કારોબાર પણ સંભાળતા હતા. પિતાએ ઈમરાન ખાનને વિદેશ ભણવા મોકલ્યો ત્યારે તેના અભ્યાસકાળ દરમિયાન તેની છાપ એક આવારા અને ઐય્યાશી યુવક તરીકેની બની હતી, જે દરેક રાતે નાઇટ ક્લબોમાં તેનો સમય વિતાવતો હતો. અભ્યાસકાળ દરમિયાન વિદેશમાં ઈમરાન ખાન પાસે ઝનૂન અને ઐય્યાશી કરવા માટે મા-બાપની બેસુમાર દોલતે કોઈ કમી આવવા નહોતી દીધી. આજે પણ ઈમરાન ખાન ઈસ્લામાબાદમાં વિશાળ વિલા ધરાવે છે. લાહોરમાં અંદાજે ત્રણ કરોડ જે રેકોર્ડ પર નોંધાયેલી કિંમત છે તેવો ભવ્ય બંગલો (કોઠી) પણ ધરાવે છે, જેની બજાર કિંમત અંદાજે પચાસથી એંસી કરોડની થવા જાય છે. અંદાજે ચાર કરોડ ડૉલરના રોકાણ સાથે પાકિસ્તાનમાં વ્યાવસાયિક કારોબારમાં સંકળાયેલો છે. આ ઉપરાંત વિદેશી બેન્કોમાં અને વિદેશોમાં બેસુમાર સંપત્તિ ધરાવે છે.